མདོ་འདུས་ལེའུ་བཅུ་གཉིས་པ་ལས།ཁྱུང་ལུང་དངུལ་མཁར་ནི་སྟོན་པ་གཤེན་རབ་མི་བོས་བཞེངས་པའི་གནའ་བོའི་མཁར་ཞིག་ཡིན་པར་བཤད་ཅིང་།ཁོང་གིས་རྐོང་རྗེ་དཀར་པོའི་སྲས་མོ་རྐོང་བཟའ་འཕྲུལ་ལྕམ་ཁབ་ཏུ་བཞེས་ཏེ་སྲས་རྒྱལ་སྲས་རྐོང་ཚ་དབང་ལྡན་ཡང་ཡུལ་དེར་སྐུ་འཁྲུངས།རྐོང་ཚ་དབང་ལྡན་ལ་སྲས་འོད་ཀྱི་རྒྱལ་པོ་དང་འབྲུག་གི་རྒྱལ་པོ་ཐོག་གི་རྒྱལ་མགར་བུ་སྟེ་བཞི་འཁྲུངས་ཏེ་གཤེན་ཆེ་རྒྱུད་དང་ཆུང་རྒྱུད་འབྲིང་རྒྱུད་སོགས་གདུང་རྒྱུད་ཆེན་པོ་གསུམ་གྲོལ།ཆེ་བ་འོད་ཀྱི་རྒྱལ་པོ་ལས་གཤེན་ནམ་མཁའ་སྣང་བ་མདོག་ཅན་སོགས་ཆེ་རྒྱུད་རྣམས་གྲོལ།དེའང་གཤེན་ནམ་མཁའ་སྣང་བ་མདོག་ཅན་ནི་བཙན་པོའི་རྒྱལ་རབས་འགོ་ཙམ་ལ་བོད་དུ་འབྱོར་ཏེ་གཉའ་ཁྲི་བཙན་པོ་དང་མུ་ཁྲི་བཙན་པོའི་དགེ་རྒན་མཛད་པར་བཤད།འབྲུག་གི་རྒྱལ་པོ་ལས་དྲན་པ་ནམ་མཁའ་སོགས་གཤེན་འབྲིང་རྒྱུད་རྣམས་གྲོལ་བར་བཤད་པ་དེ་ལྟར་ན།བོན་གྱི་ལོ་རྒྱུས་རྣམས་སུ་ཁྱུང་ལུང་དངུལ་མཁར་ནི་དྲན་པ་ནམ་མཁའི་ཡབ་རྒྱུང་ཡར་མུ་ཁོད་རྒྱལ་པོ་གུ་གེ་འོད་ཀྱི་བྱ་རུ་ཅན་གྱི་རྒྱལ་མཁར་ཡིན་པར་མ་ཟད།ད་ལྟ་མངའ་རིས་གུར་གྱོམ་དགོན་དུ་ལོ་ཉིས་སྟོང་སྔོན་དུ་འགྲོ་ཐུབ་པའི་དྲན་པའི་རྡོ་སྐུ་ཞིག་ཡོད་པ་སོགས་ཀྱིས་ཀྱང་བདེན་དཔུང་བྱེད་ཐུབ།